จีนแสดงความเห็นอย่างระมัดระวัง กรณีรัสเซียถล่มยูเครน 
Diplomat says he had expected a stronger show of economic support for Moscow 
โฆษกกระทรวงการต่างประเทศจีน หัว ชุนหยิง กล่าวว่า "จีนจับตามองสถานการณ์ที่เกิดขึ้นอย่างใกล้ชิด และจีนขอให้ทุกฝ่ายใช้ความอดกลั้นและป้องกันไม่ให้สถานการณ์นี้ลุกลามออกไปจนเกินควบคุม" และว่า "จีนยังคงหวังว่าทุกฝ่ายที่เกี่ยวข้องจะไม่ปิดประตูแห่งสันติภาพ และเข้าร่วมการเจรจาเพื่อไม่ให้เหตุการณ์รุนแรงยิ่งขึ้น" นักการทูตต่างชาติผู้หนึ่งซึ่งไม่ขอเปิดเผยตัวตน แสดงความเห็นต่อท่าทีดังกล่าวของจีนว่า ค่อนข้างเป็นไปตามจุดยืนเดิมของจีนที่มีต่อสถานการณ์ในยูเครน แต่ก็น่าแปลกใจที่จีนมิได้เสนอความช่วยเหลือใด ๆ ให้แก่รัสเซียซึ่งกำลังถูกลงโทษทางเศรษฐกิจอย่างรุนแรงจากชาติตะวันตก เช่น การรับปากว่าจะเดินหน้าตามข้อตกลงซื้อก๊าซธรรมชาติจากรัสเซีย เป็นต้น อย่างไรก็ตาม ก่อนหน้านี้มีสัญญาณว่าจีนจะเป็นตัวแปรสำคัญในการช่วยผ่อนคลายแรงกดดันทางเศรษฐกิจที่มีต่อรัสเซีย รวมถึงการสั่งซื้อข้าวสาลีจากรัสเซียเพิ่มขึ้น เมื่อวันที่ 8 กุมภาพันธ์ จีนและรัสเซียประกาศข้อตกลงซื้อขายข้าวสาลีและข้าวบาร์เลย์จากรัสเซีย ในขณะที่รัสเซียกำลังส่งทหารไปประจำการบริเวณพรมแดนภาคตะวันออกของยูเครน โฆษกกระทรวงการต่างประเทศจีน ยังได้พยายามเลี่ยงการตอบคำถามว่า การโจมตีของรัสเซียต่อยูเครนนั้นถือเป็น "การบุกรุก" หรือไม่ ซึ่งเธอระบุว่า ประเด็นเรื่องยูเครนและรัสเซียนั้นมีความละเอียดอ่อนและซับซ้อนในเชิงประวัติศาสตร์ ซึ่งอาจไม่ได้เหมือนกับที่ทุกคนเห็น